L-Enemalta ssospendiet impjegat ieħor hekk kif l-investigazzjonijiet tal-Korporazzjoni u tal-Pulizija dwar serq ta’ elettriku permezz ta’ meters irregolari komplew matul din il-ġimgħa. Fi stqarrija l-Enemalta qalet li aktar kmieni llum issospendiet il-11-il impjegat, hekk kif dan beda jiġi investigat mill-Pulizija. Għaxar impjegati oħra ġew sospiżi fil-ġimgħat li għaddew b’rabta mal-istess każ. L-Enemalta qalet li dawn l-aħħar żviluppi seħħew wara aktar stħarriġ intern kif ukoll b’riżultat tal-investigazzjoni ta’ informazzjoni mogħtija minn klijenti li volontarjament qed jirrapportaw irregolaritajiet li għandhom fil-qari tal-konsum tal-elettriku. Hija sostniet li l-Korporazzjoni qed tistħarreġ kull każ fid-dettall biex tiżgura li l-irregolaritajiet jitwaqqfu minnufih u li l-elettriku misruq u l-multi relatati jitħallsu. Fl-istess waqt l-Enemalta qed tanalizza wkoll l-irregolarijiet misjuba biex tagħraf il-miżuri meħtieġa ħalli abbużi simili ma jerġgħux iseħħu. L-Enemalta żiedet tgħid li l-klijenti li għandhom xi irregolarità fil-qari tal-konsum tal-elettriku għandhom sat-Tnejn, 7 ta’ April 2014 biex jirregolarizzaw il-pożizzjoni tagħhom u jevitaw konsegwenzi aktar gravi. Il-Korporazzjoni qalet li se tuża l-mezzi kollha disponibbli biex tara li dawk li ma jirrapportawx l-irregolaritajiet tagħhom volontarjament jittieħdu l-passi kollha kontrihom skont il-liġi.